|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Сарајево, 16.5.2025. године

МЕДИЈИМА

**САОПШТЕЊЕ ЗА МЕДИЈЕ**

**Нова шанса за конкретне промјене у локалним заједницама**

Поводом објаве 2. позива за достављање пројектних приједлога у оквиру програма ИПА АДРИОН у Сарајеву је 16. маја 2025. године, у организацији надлежног државног тијела - Дирекције за европске интеграције и Заједничког секретаријата програма ИПА АДРИОН, одржана информативну сесија за потенцијалне апликанте.

Директорка Дирекције за европске интеграције Елвира Хабота, отварајући информативну сесију, је истакнула како је објављени позив нова шанса да се допринесе конкретним промјенама у локалним заједницама.

„Резултати првог позива у оквиру програма АДРИОН показали су да је Босна и Херцеговина значајно унаприједила капацитете за учешће у програмима европске територијалне сарадње - 59 партнера из наше земље учествује у имплементацији 50 пројеката и за своје пројектне активности су на располагање добили више од осам милиона еура, што је двоструко више него у цијелој претходној седмогодишњој финансијској перспективи“, казала је директорка Хабота.

Информативна сесија је била прилика да се потенцијални апликанти упознају са детаљима позива и пропозицијама за пријаву пројектних приједлога. Други позив је отворен до 30. јуна 2025. године, а фокус ставља на зелену и дигиталну транзицију, иновације, одрживу мобилност и очување културне и природне баштине. Укупни буџет позива је 21,87 милиона евра.

„Највиши износ бесповратних средстава по пројектном приједлогу износи 1,2 милиона еура, а трајање пројекта може бити најдуже 36 мјесеци. Важно је да пројектни приједлози буду у складу с активностима предвиђеним у документацији позива јер постоје тематска ограничења и управо од њих треба полазити приликом осмишљавања пројекта“, појаснила је Јелена Колић из Заједничког секретаријата програма ИПА АДРИОН.

Ово је била прилика и за међусобно увезивање потенцијалних апликаната и размјену позитивних прича, а једна од њих је и пројекат [ЛАМО](https://tra.ba/2025/01/27/lamo/), чији је циљ промоција бициклизма као одрживог и активног начина превоза, а у којем као партнер из БиХ учествује Агенција за развој општине Тешањ - *ТРА д.о.о.*

„Успјешно учешће ТРА д.о.о. у овом програму потврђује капацитете и међународну отвореност наше локалне заједнице, опћине Тешањ, ка иновативним рјешењима за локалне изазове. Други позив у оквиру ИПА АДРИОН програма ТРА д.о.о. планира искористити као прилику за успоставу нових партнерстава и развој додатних пројеката, како бисмо кроз конкретне активности покушали унаприједити квалитет живота у локалној заједници и шире“, казао је Муамер Омахић из Развојне агенције Тешањ.

Интеррег ИПА АДРИОН програм је један од три транснационална програма који су БиХ отворени за коришћење у програмском периоду 2021-2027 година. Програм укључује десет држава корисница, а његов буџет је 160,8 милиона евра.

Више информација о Интеррег АДРИОН програму и 2. позиву за пријаву пројектних приједлога потенцијални апликатни могу пронаћи на веб страници [Дирекције за европске интеграције](https://www.dei.gov.ba/bs/interreg-ipa-adrion-program-transnacionalne-saradnje) или на страници [Програма](https://www.adrioninterreg.eu/index.php/about-program/programme/towards-the-new-adrion-a-view-ahead-on-the-next-programming-period-2021-2027/).

Дирекција за европске интеграције